Tinder triomfa als Jocs de Rio
L'ús de l'aplicació per intimar es dispara a la Vila Olímpica
Dijous, 11/08/2016 | Actualitzada 21/02/2018 - 19:03
En aquests Jocs de Rio hi ha un altre nom que hauria de pujar al medaller: el de l’aplicació per lligar Tinder. Segons els seus responsables, «durant els primers dies de competició, l’ús d’aquesta xarxa de contactes s’ha incrementat un 129% i la tendència és a l’alça». El compte d’Instagram @sportsswipe s’ha dedicat a recopilar els perfils dels esportistes disponibles en l’aplicació de cites per internet. Entre ells es troben atletes com l’italià Giuseppe Vicino, membre de l’equip de rem, o Jessy Kramer i Cornelia Groot, de l’equip d’handbol holandès. Però són molts més els perfils.
Els usuaris del compte premium de Tinder poden quedar amb Anna Wierzbowska, de l’equip polonès de rem, i amb l’atractiu nedador nord-americà Ryan Lochte (foto). Lochte, de 32 anys, ha admès ser un fidel usuari de les aplicacions per lligar. «Vaig decidir baixar-me Tinder perquè vaig sentir que va ser un èxit a Sotxi (als Jocs d’Hivern del 2014) i vaig pensar: ‘El provaré’. I he vist que és perfecte», explica a la revista Cosmopolitan. Així que el que semblava una exageració, que el Comitè Olímpic Internacional repartís una mitjana d’uns 42 preservatius per esportista, potser no ho és tant.
Temes: Tinder Xarxes socials Jocs Olímpics